Visu brauciena dalībnieku vārdā Liepājas pilsētas Izglītības pārvaldes Pedagoģijas nodaļas vadītāja Alda Ķestere: “Pateicamies par jauko uzņemšanu Daugavpilī! Mājās braucām jaukā noskaņojumā, Rotko mākslas iedvesmoti, pilni ar jaunām idejām darbā. Daugavpilī jutāmies ļoti labi, bija labi saplānotas visas aktivitātes, darba jautājumi mijās ar interesantiem atpūtas brīžiem. Esam gandarīti par Jūsu pašvaldības rūpēm izglītības jomā. Priecājamies, ka Izglītības pārvaldē pedagoģijas jomā strādā vairāk speciālistu nekā mums, līdz ar to ir iespējams veikt pētījumus, veidot analītiskus secinājumus un sniegt lielāku atbalstu izglītības iestādēm. Noteikti centīsimies pārņemt praksi – Izglītības pārvaldes darbiniekiem piedalīties Erasmus projekta programmās un veikt priekšapmaksu skolu pieteiktajiem Erasmus projektiem. Prieks, ka Jūsu Izglītības pārvalde spēj nodrošināt vispusīgus transporta pakalpojumus.

Mūs priecēja arī redzētās izglītības iestādes: stingri, prasībās noteikti skolu direktori, ieviestā drošības sistēma vienā no skolām, APU projekta ilgtspējība gan skolās, gan pirmsskolas izglītības iestādēs, karjeras darba sistēma, cieņpilnas attieksmes sajūta skolā, prasību uzturēšana ar mērķi saglabāt skolas tradīcijas un vērtības, kultūrvēsturiskā mantojuma saglabāšana, gan latgaliešu, gan arī poļu, latviešu valodas mācīšanas metodes dažādu tautību bērniem, bilingvālā izglītība, digitālās metodes un daudzas citas lietas.

Daudziem mūsu kolēģiem Daugavpils asociēsies ar sakārtotību un mieru.

Mūsu brauciens joprojām vēl nebeidzas – skolu pārstāvji raksta savu izvērtējumu ar domu, ko no visa redzētā ieviest savā darbā. Izglītības pārvaldes darbinieki tiksies kopīgā sanāksmē un kopīgi lems, ko varam ieviest mūsu darbā.

Paldies visiem Izglītības pārvaldes darbiniekiem un Daugavpils pilsētas pašvaldībai par mums atvēlēto laiku un iespēju apmeklēt Daugavpils ievērojamākās un atpazīstamākās vietas!